《两溪》
宋代·唐士耻

矧今两溪间，溪间足风物。
水清石泚泚，林横山兀兀。
春日鸣仓石，夏夜风月清。
秋畆金颖秀，冬洲暮雪平。
比为二皇所旁薄，赤松屹立羊纵横。
叱石而兴真戯耳，可羡人家好弟兄。
西则三洞足仙灵，奇哉石穴声铿铿。
瀑泉喷写资照耀，俨如冰蚕之所成。
夕阳斜带九华度，何愧芙蓉峥且嵘。
鼎湖遥望在其东，翠气郁郁初日争。
或资登览逸杖屦，或供睇望烦留情。
山川如此足所产，所产足以冠群英。
圣明常重育才地，遴选鸿儒为博士。
傥膺是选真出群，礼乐诗书四不悖。
有如孔门来不拒，迪以至理滋无外。
将见吴邦如鲁国，鲁多君子非虚伪。
我公未期年，弦歌溢民编。
论其淑吾邦，不为淹巨贤。
旦夕会诏至，四大岂在边。

作者简介：婺州金华人，字子修。唐仲友子。以荫入仕。理宗时历任临江军、建昌军司理参军。有《灵岩集》。